ཁོ་བོས་ནི།གོང་དུ་བཤད་པ་བཞིན་གློག་བརྙན་གྱི་ལམ་ནས་དྭངས་གཙང་གི་གཏམ་རྒྱུད་ཙམ་བྱེད་འདོད་པ་ལས།གདན་དམར་སྟེང་གི་བྱ་འགུལ་དང་སྡིངས་ཆའི་སྟེང་གི་གཟེངས་སྐྱེས་ཁོ་ནའི་ཆེད་དུ་འདུར་བཞིན་པའི་དབུགས་ལྡན་གྱི་སྐྱེ་བ་ལེན་མི་འདོད་ལ།ཁོ་བོ་ནི།གློག་བརྙན་བརྩམས་ཆོས་རང་གི་ངོ་བོ་ལས་གློག་བརྙན་དང་འབྲེལ་བའི་གདན་དམར་སྟེང་གི་རྣམ་པ་དང་གློག་འོད་ཀྱིས་རྒྱན་པའི་གར་སྟེགས་སྟེང་གི་ཉམས་འགྱུར་ཁོ་ན་ལ་དོ་ཁུར་བྱུང་སྟེ་མཚར་གྱིན་ཡོད་པའི་གྲས་མ་ཡིན།ཡིན་ནའང་།གློག་བརྙན་ཞིག་ལ་མཚོན་ན་གཟེངས་སྐྱེས་རེག་པ་ཤིན་ཏུ་དགའ་འོས་པའི་ཡུལ་ཡིན་ཏེ།རང་གིས་དཀའ་ཚེགས་གྲངས་མེད་མྱངས་པ་ལ་གཞན་གྱིས་ཁས་ལེན་ཐོབ་པ་དང་གདེངས་འཇོག་ཐོབ་པ།གཞན་གཟེངས་སྐྱེས་སྣ་ཚོགས་དང་འབྲེལ་ནས་གློག་བརྙན་རྗེས་མ་དག་ལ་རབ་དང་རིམ་པ་བཞིན་མ་དངུལ་རེག་པའི་ལམ་ཡང་རྙེད་པའི་གོ་སྐབས་ཡང་རྙེད་སྲིད་མོད།ངེས་དོན་གྱིས་གློག་བརྙན་བཟོ་མཁན་ཞིག་ལ་མཚོན་ན་ཐོག་མར་སེམས་ཁྲལ་བྱེད་ས་བརྩམས་ཆོས་ཡིན་པ་ལས་གཟེངས་སྐྱེས་ཡིན་མི་སྲིད།